text: "Special Force" videooyunu "Hizbullah"ın Mərkəzi İnternet Bürosu tərəfindən istehsal edilmişdir. Onlar bu ideyanı 2000-ci ildə Cənubi Livan münaqişəsi sona çatdıqdan çox keçməmiş formalaşdırmış, bu ideya "Hizbullah"ın yüksək səviyyəli rəsmiləri tərəfindən təsdiqlənmişdir. Qrupun proqram təminatlarının buraxılması və vebsaytların, o cümlədən münaqişə ilə bağlı medianın saxlanmasında uzun illər təcrübəsi olsa da, bu layihə onların ilk videooyunu idi. Oyun Livanın "Hadeel" şirkəti tərəfindən ödənişsiz oyun mühərriki olan "Genesis3D"dən istifadə edərək istehsal olunmuşdur. Mərkəzi İnternet Bürosunun rəsmilərindən biri Mahmud Rəyyanın dediyinə görə, bu, ərəbləri Amerika qəhrəmanları tərəfindən məğlub ediləcək düşmən kimi təqdim edən xarici videooyunlara qarşı çıxması üçün nəzərdə tutulmuşdur. Onlar real döyüş ssenarilərini canlandırmaq üçün "Hizbullah"ın media arxivlərindən, o cümlədən filmlərdən və xəritələrdən istifadə etmişdilər. İki ildən çox davam edən istehsal prosesindən sonra videooyun 16 fevral 2003-cü ildə Livan, Suriya, İran, Bəhreyn və Birləşmiş Ərəb Əmirliklərində buraxılmışdır. Bu, "Sunlight" şirkəti tərəfindən distribusiya edilmiş, daxili bazara və Livan diasporuna satılmışdır.